
        REPUBLIKA HRVATSKA
     TRGOVAČKI SUD U OSIJEKU


U   I M E   R E P U B L I K E   H R V A T S K E
R J E Š E NJ E


Trgovački sud u Osijeku, po stečajnom sucu mr. sc. Borisu Vukoviću, u predstečajnom postupku po prijedloga predlagatelja dužnika FORMULA d.o.o., Cerna, Braće Radića 22, MBS: 030081317, OIB: 21797711672, za otvaranje predstečajnog postupka, dana 15. lipnja 2018. godine

r i j e š i o  j e


Odbacuje se prijedlog dužnika FORMULA d.o.o., Cerna, Braće Radića 22, MBS: 030081317, OIB: 21797711672 za otvaranje predstečajnoga postupka kao nedopušten. 

 
Obrazloženje


Dužnik je podnio ovom sudu 6. ožujka 2018. godine na temelju odredbe čl. 25. st. 1. Stečajnog zakona („Narodne novine“ broj 71/15 i 104/17; u daljnjem tekstu SZ) prijedlog za otvaranje predstečajnog postupka.  

Uvidom u spis ovoga suda poslovni broj St-163/18 utvrđeno je također da je dana 20. veljače 2018. na ovome sudu zaprimljen i zahtjev za pokretanje skraćenog stečajnog postupka Financijske agencije, Regionalnog centra Osijek, Podružnice Osijek, Klasa: 110-07/17-01/04, Ur.broj: 04-06-18-802 od 19. veljače 2018. nad stečajnim dužnikom FORMULA d.o.o. za proizvodnju, trgovinu i usluge Cerna, Braće Radića 22, OIB: 21797711672, MBS: 030081317.   

Dana 2. ožujka 2018. zaprimljen je podnesak Županijskog državnog odvjetništva u Vukovaru, broj: S-DO-30/2018-3 od 1. ožujka 2018. kojim je na posebnom obrascu sukladno čl. 16. SZ-a dostavljen prijedlog vjerovnika Republike Hrvatske, Ministarstva financija, Porezne uprave, Područnog ureda Vukovar, za otvaranje stečajnog postupka nad predmetnim stečajnim dužnikom iz razloga što prema istom ima tražbinu u iznosu od 142.588,65 kn po osnovi neplaćenih obveza poreza, doprinosa i drugih javnih davanja, na dan 26. veljače 2018., koju tražbinu stečajni dužnik nije namirio u zakonom određenom roku, odnosno vjerovnik je naveo da kod stečajnog dužnika postoji stečajni razlog obzirom stečajni dužnik u Očevidniku redoslijeda osnova za plaćanje koje vodi Financijska agencija ima više evidentiranih osnova za plaćanje u razdoblju dužem od 120 dana koje je trebalo na temelju valjanih osnova za plaćanje bez daljnjeg pristanka dužnika naplatiti s bilo kojeg od njegovih računa, a prema podacima Financijske agencije na dan 26. veljače 2018. isti je u blokadi 129 dana u iznosu od 143.788,42 kn.  

Slijedom navedenog, rješenjem ovoga suda u predmetu koji se vodi pod poslovnim brojem St-163/18-5 od 15. ožujka 2018. skraćeni stečajni postupak je obustavljen i isti se nastavio primjenom općih odredaba Stečajnog zakona, sukladno čl. 433. SZ-a, obzirom nisu ispunjene pretpostavke za istodobno otvaranje i zaključenje skraćenog stečajnog postupka u smislu čl. 431. SZ-a. Također, uvidom u izvadak iz sudskog registra za dužnika i u rješenje ovoga suda poslovni broj St-275/18-10 od 11. svibnja 2018. utvrđeno je da je nad navedenim dužnikom otvoren stečajni postupak. 

Člankom 15. st. 3. SZ-a propisano je da ako je pokrenut stečajni postupak da nije dopušteno pokretanje predstečajnog postupka. 

Člankom 11. SZ-a propisano je da se predstečajni i stečajni postupak pokreću na prijedlog ovlaštene osobe.

Budući da je u konkretnom slučaju stečajni postupak pokrenut prije pokretanja predstečajnog postupka, sud je u smislu čl. 15. st. 3. i čl. 32. st. 1. t. 5. SZ-a odlučio kao u izreci. 

U Osijeku 15. lipnja 2018. 

STEČAJNI SUDAC
mr. sc. Boris Vuković


Zapisničar Danijela Špeletić


UPUTA O PRAVNOM LIJEKU: 
Protiv ovog rješenja može se podnijeti žalba u roku od osam dana od obavljene dostave istog, a dostava se smatra obavljenom istekom osmog dana od dana objave rješenja na mrežnoj stranici e-Oglasna ploča sudova (čl. 12. st. 1. i čl. 19. st. 1. i 2. SZ-a).  Žalba se podnosi ovom sudu u tri istovjetna primjerka, a o istoj odlučuje Visoki trgovački sud Republike Hrvatske. 

  	DNA: 
- 	Podnositelju prijedloga-dužniku FORMULA d.o.o. u stečaju, Cerna, Braće Radića 22 
i putem e-Oglasne ploče suda
-	e-Oglasna ploča suda
-	riješeno odbacivanjem
-	kal 03.08.2018.

